Yochanaan Coetzee - Die NBC het Maandagaand sy TV-lisensieveldtog van stapel gestuur tesame met die bekendstelling van ’n kompetisie wat lisensiehouers vir hul ondersteuning tydens die lisensiehernuwingstydperk beloon.
N$1 000 is weekliks op die spel en die groot wenner sal met ’n nuwe Suzuki AX 100-motorfiets beloon word.
“Elke mens wat ’n TV in Namibië besit, is verplig om sy TV-lisensiegeld te betaal,” het die NBC se bemarkingsbeampte, Toucy Tjijombo, gesê.
“Ons by die NBC wil egter ook die publiek beloon vir hul ondersteuning deur die jare, veral die mense wat hul lisensies betyds hernu.”
Ernstige gevolge wag vir diegene wat nie hul lisensies betaal of hernu nie. Dit kan wissel tussen ’n boete van N$2 000, ses maande tronkstraf en daar kan ook op die televisie beslag gelê word.
“Eerstens is dit die wet dat ons moet betaal. Maar die feit dat die NBC die moeite doen om mense aansporing te gee, wys hoe belangrik dit vir hulle is om te ontwikkel sodat hulle ’n beter diens aan die verbruiker kan verskaf,” het Big Ben gesê.
“Al kyk jy nie gereeld NBC nie, gebruik al die private dienste die NBC se uitsaaifrekwensie, dus is dit ’n verpligting,” het Chikune gesê.